દેશના સૌથી ધનવાન વ્યક્તિને દેશનું સંચાલન જો સોંપવામાં આવે તો તેની સંપત્તિમાંથી આવું કેટલા દિવસ કરી શકે? આ પ્રશ્નના જવાબ માટે બ્લૂમબર્ગે રોબિનહુડ ઈન્ડેક્સ જાહેર કર્યો છે. આ યાદીમાં 49 દેશોનો સમાવેશ કરાયો છે સાથે જ તે દેશનો ખર્ચ અને તેના સૌથી ધનિક વ્યક્તિની કુલ સંપત્તિ પણ દર્શાવાઈ છે. આ યાદી મુજબ ભારતના સૌથી ધનવાન વ્યક્તિ મુકેશ અંબાણી તેમની 40.3 અબજ ડોલરની સંપત્તિ સાથે 20 દિવસ સુધી સરકારનો ખર્ચ ઉપાડી શકે છે. 49 લોકોની યાદીમાં ચાર મહિલાનો પણ સમાવેશ થાય છે. આ ચાર મહિલાઓ અંગોલા, ઓસ્ટ્રેલિયા, ચિલી અને નેધરલેન્ડનું પ્રતિનિધિત્વ કરે છે. યાદીમાં કોઈપણ દેશની સરકારનો ખર્ચ અને ત્યાં સૌથી ધનવાન વ્યક્તિની કુલ સંપત્તિની તુલના કરવામાં આવી છે. આ યાદીમાં સૌથી વધુ સંપત્તિ ધરાવતા જેફ બેઝોસ પોતાના દેશ અમેરિકાનો પાંચ દિવસ સુધીનો ખર્ચ ઉપાડી શકે છે.